Umhverfisráðherrar Evrópusambandsríkjanna hafa sammælst um að banna nýskráningar bensín- og dísilbíla árið 2035 og veita 59 milljörðum evra í að hlífa fátækari Evrópubúum við kostnaði vegna aðgerða í loftslagsmálum.
Eftir sextán klukkutíma fund komust ráðherrarnir loks að samkomulagi um frekari aðgerðir í loftslagsmálum en samþykktin á eftir að fara fyrir Evrópuþingið. Þar nýtur bann við nýskráningu bíla sem ganga fyrir jarðefnaeldsneyti einnig stuðnings og þykir ólíklegt að sú stefna breytist.
Evrópusambandið vill ná kolefnishlutleysi árið 2050 og þessar aðgerðir eru liður í því. Frans Timmermans, loftslagsmálastjóri sambandsins, sagði í færslu á Twitter að ráðherrarnir hefðu stigið stórt skref sem sé ekki síður mikilvægt vegna innrásar Rússa í Úkraínu. Hann sagðist vona að Evrópuþingið vinni málið hratt.
Ítalía, Portúgal, Slóvakía, Búlgaría, Rúmenía og Pólland vildu fresta banni nýskráninga en samþykktu markmiðið að lokum.
Þá samþykktu ráðherrarnir að stofna 59 milljarða evra sjóð til að lágmarka neikvæð áhrif af hertum aðgerða í loftslagsmálum á fátækari íbúa aðildarríkjanna. Öll aðildarríkin fá að leggja fram tillögur um hvernig skuli verja fénu, til dæmis í að niðurgreiða grænar samgöngur. Litáar, Lettar og Pólverjar þrýstu á að sjóðurinn yrði stærri. Finnar, Danir og Hollendingar, auðugri ríki sem munu leggja meira í sjóðinn en þau fá úr honum, vildu að hann yrði minni.
Útlit er fyrir að nýskráningar bensín- og dísilbíla verði bannaðar í ríkjum Evrópusambandsins árið 2035. Umhverfisráðherrar aðildarríkjanna hafa komist að samkomulagi þess efnis.